इस साल के अंत में मध्यप्रदेश में होने वाले विधानसभा चुनाव से करीब चार माह पहले कांग्रेस में एक बार फिर गुटवाजी नजर आयी। रीवा में कांग्रेस महासचिव एवं मध्यप्रदेश प्रभारी दीपक बाबरिया द्वारा कमलनाथ एवं ज्योतिरादित्य सिंधिया में से किसी एक को कांग्रेस की सरकार आने पर प्रदेश का मुख्यमंत्री बनाये जाने की बात कहने पर दूसरे दिग्गज नेताओं के पार्टी कार्यकर्ता भड़क गये और उन्होंने कथित रूप से बावरिया की पिटाई कर डाली की। मामले की गंभीरता समझते हुए कांग्रेस अध्यक्ष राहुल गांधी को मंगलवार सुबह आपात मीटिंग तक बुलानी पड़ गई।

बता दें कि कांग्रेस मध्यप्रदेश में पिछले डेढ़ दशक से सत्ता से बाहर है, जबकि भाजपा प्रदेश में लगातार चौथी बार सत्ता में आने का दावा कर रही है। बावरिया ने रविवार रात रीवा के र्सिकट हाउस में संवाददाताओं द्वारा पूछे गये एक सवाल के जवाब में बताया, ‘‘यदि मध्यप्रदेश में कांग्रेस की सरकार बनती है तो ज्योतिरादित्य सिंधिया (मध्यप्रदेश कांग्रेस चुनाव प्रचार समिति अध्यक्ष) एवं कमलनाथ (मध्यप्रदेश कांग्रेस अध्यक्ष) में से ही एक हमारा मुख्यमंत्री होगा।’’ बाद में किसी अन्य संवाददाता ने पूछा कि अजय सिंह (मध्यप्रदेश विधानसभा में नेता प्रतिपक्ष) मुख्यमंत्री की दौड़ से बाहर हो गये क्या, तो इस पर बावरिया ने कहा, ‘‘वो जो आप समझो।’’ इसके बाद वहां मौजूद कथित रूप से अजय सिंह के समर्थक नाराज हो गये और उन्होंने बावरिया के साथ धक्का-मुक्की शुरू कर दी, जिसके बाद बावरिया र्सिकट हाउस में अपने कमरे में चले गये।

हालांकि, इस घटना पर प्रतिक्रिया करते हुए अजय सिंह ने बताया, ‘‘जो भी हुआ है, गलत हुआ है। ऐसे लोगों के खिलाफ सख्त कार्रवाई होनी चाहिए। न तो मैं अराजक हूं और न ही मेरे समर्थक इस तरह का कोई काम कर सकते हैं। यह धक्का-मुक्की किसी भी कांग्रेस कार्यकर्ता ने नहीं की है।’’ इसी बीच, बावरिया के साथ हुई धक्का-मुक्की पर मीडिया में आई रिपोर्ट पर संज्ञान लेते हुए मध्यप्रदेश के गृह मंत्री भूपेन्द्र सिंह ने बावरिया को पत्र लिखकर उनसे अनुरोध किया है कि यदि वह चाहें तो सरकार से अपनी सुरक्षा के लिए आवेदन कर सकते हैं। सरकार उन्हें सुरक्षा देगी।

गृह मंत्री ने बावरिया को लिखा, ‘‘मुझे मीडिया रिपोर्ट से ज्ञात हुआ है कि कांग्रेस कार्यकर्ताओं ने आपसे कल रीवा में कथित रूप से धक्का-मुक्की की। इससे पहले भी आपके साथ इस तरह की घटनाएं हो चुकी हैं। मैं इन घटनाओं के बारे में बहुत चिंतित हूं।’’ उन्होंने यह भी कहा कि यदि कांग्रेस नेताओं एवं कार्यकर्ताओं से बचाने के लिए आपको सुरक्षा की जरूरत हो, तो आप मुझे बतायें, ताकि जरूरी बंदोबस्त (सुरक्षा के) किये जा सकें।

मंत्री ने कहा, ‘‘मैं आपको यकीन दिलाता हूं कि मध्यप्रदेश सरकार आपको प्रर्याप्त सुरक्षा सुनिश्चित करेगी।’’ हालांकि, प्रदेश कांग्रेस मीडिया प्रभारी शोभा ओझा ने इस घटना को ‘भाजपा प्रायोजित’ बताया। उन्होंने कहा, ‘‘गृह मंत्री की जिम्मेदारी सबसे पहले प्रदेश की बेटियों को सुरक्षा देने की है, जिनके साथ हर रोज प्रदेश में बलात्कार हो रहे हैं। बेटियों को सुरक्षा तो दे नहीं पाये, बावरिया को देने की बात कर रहे हैं।’

Hindi News के लिए हमारे साथ फेसबुक, ट्विटर, लिंक्डइन, टेलीग्राम पर जुड़ें और डाउनलोड करें Hindi News App। में रुचि है तो

